CELEX: 32015D2100
Language: hr
Date: 2015-11-18 00:00:00
Title: Provedbena odluka Komisije (EU) 2015/2100 оd 18. studenoga 2015. o odobrenju metoda ocjenjivanja trupova svinja u Latviji i stavljanju izvan snage Odluke 2005/307/EZ (priopćeno pod brojem dokumenta C(2015) 7986)

20.11.2015   
            
            
               HR
            
            
               Službeni list Europske unije
            
            
               L 303/101
            
         PROVEDBENA ODLUKA KOMISIJE (EU) 2015/2100
   оd 18. studenoga 2015.
   o odobrenju metoda ocjenjivanja trupova svinja u Latviji i stavljanju izvan snage Odluke 2005/307/EZ
   
      
         (priopćeno pod brojem dokumenta C(2015) 7986)
      
   
   (Vjerodostojan je samo tekst na latvijskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 20. točke (p) i (t),
   budući da:
   
               (1)
            
            
               U Prilogu IV. odjeljku B.IV. točki 1. Uredbe (EU) br. 1308/2013 predviđeno je da se za klasifikaciju svinjskih trupova udjel mišićnog tkiva mora ocjenjivati metodama ocjenjivanja koje je odobrila Komisija, a mogu se odobriti samo metode ocjenjivanja koje su statistički dokazane i koje se temelje na fizičkom mjerenju jednoga ili više anatomskih dijelova trupa svinje. Da bi se metoda ocjenjivanja mogla odobriti, ona mora biti takva da se njome ne premaši najveća dopuštena statistička pogreška pri ocjenjivanju. To je dopuštenje definirano u članku 23. stavku 3. Uredbe Komisije (EZ) br. 1249/2008 (2).
            
         
               (2)
            
            
               Odlukom Komisije 2005/307/EZ (3) u Latviji je odobrena uporaba triju metoda ocjenjivanja trupova svinja.
            
         
               (3)
            
            
               Latvija je od Komisije zatražila da odobri zamjenu formule upotrijebljene u metodama „Intrascope (Optical Probe)”, „Ručna metoda (ZP)” i „Pork Grader (PG200)” te da odobri jednu novu metodu „OptiGrade – MCP” za ocjenjivanje trupova svinja na svojem državnom području. Latvija je dostavila detaljni opis postupka disekcije, naznačujući načela na kojima se temelji nova formula, rezultat postupka disekcije i jednadžbe upotrijebljene za procjenu postotka krtog mesa u protokolu predviđenome u članku 23. stavku 4. Uredbe (EZ) br. 1249/2008.
            
         
               (4)
            
            
               Razmatranjem tog zahtjeva ustanovljeno je da su uvjeti za odobrenje tih novih formula i metoda ocjenjivanja ispunjeni. Stoga je potrebno odobriti te formule i metode ocjenjivanja u Latviji.
            
         
               (5)
            
            
               Latvija je od Komisije zatražila i odobrenje da predvidi prezentiranje svinjskih trupova koje se razlikuje od standardnog prezentiranja određenoga u Prilogu IV. odjeljku B.III. Uredbe (EU) br. 1308/2013.
            
         
               (6)
            
            
               U skladu s člankom 20. točkom (t) podtočkom i. Uredbe (EU) br. 1308/2013 državama članicama može se odobriti da osiguraju prezentiranje trupova svinja različito od standardnog prezentiranja utvrđenoga u Prilogu IV. točki B.III. ako se uobičajena poslovna praksa na njihovom državnom području razlikuje od tog standardnog prezentiranja. Latvija je u svojem zahtjevu navela da poslovna praksa na njezinom državnom području može zahtijevati da se glava, rep, prednje i stražnje noge uklone s trupa svinje. Ta se prezentacija razlikuje od standardne prezentacije te bi je stoga trebalo odobriti u Latviji.
            
         
               (7)
            
            
               Kako bi se utvrdile kotacije za trupove svinja na usporednoj osnovi, različitu prezentaciju treba uzeti u obzir prilagodbom težine zabilježene u tim slučajevima u odnosu na težinu za standardnu prezentaciju.
            
         
               (8)
            
            
               Ne smiju se dopustiti izmjene uređaja ili metoda ocjenjivanja, osim ako su izričito odobrene Provedbenom odlukom Komisije.
            
         
               (9)
            
            
               Zbog jasnoće i pravne sigurnosti potrebno je donijeti novu odluku. Odluku 2005/307/EZ bi stoga trebalo staviti izvan snage.
            
         
               (10)
            
            
               S obzirom na tehničke okolnosti pri uvođenju novih metoda i formula, metode ocjenjivanja trupova svinja odobrene u skladu s ovom Odlukom trebale bi se primjenjivati od 1. siječnja 2016.
            
         
               (11)
            
            
               Mjere predviđene u ovoj Odluci u skladu su s mišljenjem Odbora za zajedničku organizaciju poljoprivrednih tržišta,
            
         DONIJELA JE OVU ODLUKU:
   Članak 1.
   U skladu s Prilogom IV. odjeljkom B.IV. točkom 1. Uredbe (EU) br. 1308/2013 u Latviji se odobrava uporaba sljedećih metoda ocjenjivanja trupova svinja:
   
               (a)
            
            
               uređaj „Intrascope (Optical Probe)” i s njim povezane metode ocjenjivanja opisani u dijelu I. Priloga;
            
         
               (b)
            
            
               „Ručna metoda ZP” i s njom povezane metode ocjenjivanja opisane u dijelu II. Priloga;
            
         
               (c)
            
            
               uređaj „Pork Grader (PG200)” i s njim povezane metode ocjenjivanja opisani u dijelu III. Priloga;
            
         
               (d)
            
            
               uređaj „OptiGrade – MCP” i s njim povezane metode ocjenjivanja opisane u dijelu IV. Priloga.
            
         Upotreba ručne metode ZP navedena u prvom stavku točki (b) odobrena je samo u klaonicama:
   
               (a)
            
            
               koje upotrebljavaju elektroničku metodu unosa podataka s ograničenjem klanja na 500 ili manje svinja tjedno;
            
         
               (b)
            
            
               koje imaju ograničenje klanja na 200 svinja tjedno ili manje.
            
         Članak 2.
   Neovisno o standardnoj prezentaciji utvrđenoj u Prilogu IV. odjeljku B.III. Uredbe (EU) br. 1308/2013, trupovi svinja u Latviji mogu se prezentirati bez glave, repa, prednjih i/ili stražnjih nogu prije vaganja i ocjenjivanja.
   Kako bi se utvrdile kotacije za trupove svinja na usporednoj osnovi, sljedeći fiksni koeficijenti primjenjuju se u svim slučajevima ako nedostaju neki od sljedećih dijelova trupova:
   
               —
            
            
               ako nedostaje glava: 8,345,
            
         
               —
            
            
               ako nedostaje rep: 0,072,
            
         
               —
            
            
               ako nedostaju prednje noge: 0,764,
            
         
               —
            
            
               ako nedostaju zadnje noge: 1,558.
            
         Težina trupla za standardnu prezentaciju izračunava se prema sljedećoj formuli:
   težina trupla za standardnu prezentaciju = 100 × težina trupla (bez dijelova koji nedostaju)/(100 – koeficijent(i) za dio(-jelove) koji nedostaju).
   Članak 3.
   Nisu dopuštene izmjene odobrenih uređaja ili metoda ocjenjivanja, osim ako su te izmjene izričito odobrene Provedbenom odlukom Komisije.
   Članak 4.
   Odluka 2005/307/EZ stavlja se izvan snage.
   Članak 5.
   Ova se Odluka primjenjuje od 1. siječnja 2016.
   Članak 6.
   Ova je Odluka upućena Republici Latviji.
   
      Sastavljeno u Bruxellesu 18. studenoga 2015.
      
         
            Za Komisiju
         
         Phil HOGAN
         
            Član Komisije
         
      
   
   
      (1)  SL L 347, 20.12.2013., str. 671.
   
   
      (2)  Uredba Komisije (EZ) br. 1249/2008 od 10. prosinca 2008. o utvrđivanju detaljnih pravila primjene ljestvice Zajednice za klasifikaciju goveđih, svinjskih i ovčjih trupova i izvješćivanja o njihovim cijenama (SL L 337, 16.12.2008., str. 3.).
   
      (3)  Odluka Komisije 2005/307/EZ od 12. travnja 2005. o odobrenju metode ocjenjivanja svinjskih trupova u Latviji (SL L 98, 16.4.2005., str. 42.).
   
      PRILOG
      
         METODE OCJENJIVANJA TRUPOVA SVINJA U LATVIJI
      
      
         Dio I.
      
      INTRASCOPE (OPTICAL PROBE)
      
               
                  1.
               
               
                  Pravila predviđena u ovom dijelu primjenjuju se kada se ocjenjivanje trupova svinja vrši uređajem naziva „Intrascope (Optical Probe)”.
               
            
               
                  2.
               
               
                  Uređaj je opremljen sondom šesterokutnog oblika maksimalne širine od 12 mm (19 mm pri oštrici na vrhu sonde) koja sadržava prozorčić i izvor svjetla zajedno s kliznim cilindrom koji je kalibriran u milimetrima i ima mjerno područje od 8 do 50 milimetara.
               
            
               
                  3.
               
               
                  Udjel krtog mesa trupa izračunava se u skladu sa sljedećom formulom:
                  ŷ = 66,6708 – 0,3493 × F pri čemu je:
                  
                     ŷ= procijenjeni postotak krtog mesa u trupu,
                  
                     F= debljina leđnog sala (uključujući kožu), mjerena na lijevoj strani trupa iza zadnjeg rebra na 6 cm od središnje linije trupa (u milimetrima).
                  Ova je formula valjana za trupove težine od 60 do 110 kilograma.
               
            
         Dio II.
      
      RUČNA METODA (ZP)
      
               
                  1.
               
               
                  Pravila predviđena u ovom dijelu primjenjuju se kada se ocjenjivanje trupova svinja vrši uporabom ručne metode (ZP).
               
            
               
                  2.
               
               
                  Metoda se može provoditi uporabom pomičnog mjerila pri čemu se ocjenjivanje određuje na temelju jednadžbe predikcije. Temelji se na ručnom mjerenju debljine leđnog sala i debljine mišića na središnjoj liniji rascjepa trupa.
               
            
               
                  3.
               
               
                  Udjel krtog mesa trupa izračunava se u skladu sa sljedećom formulom:
                  ŷ = 60,5214 – 0,2579 × G + 0,0525 × M
                  pri čemu je:
                  
                     ŷ= procijenjeni postotak krtog mesa u trupu,
                  
                     G= debljina mišića na središnjoj liniji rascjepa trupa, mjerena na najkraćoj udaljenosti između kranijalnog kraja mišića gluteus medius i ruba canalis vertebralis (u milimetrima),
                  
                     M= debljina leđnog sala (uključujući kožu) na središnjoj liniji rascjepa trupa, mjerena na najužem mjestu preko mišića gluteus medius (u milimetrima).
                  Ova je formula valjana za trupove težine od 60 do 110 kilograma.
               
            
         Dio III.
      
      PORK GRADER (PG200)
      
               
                  1.
               
               
                  Pravila predviđena u ovom dijelu primjenjuju se kada se ocjenjivanje trupova svinja vrši uređajem naziva „Pork Grader (PG200)”.
               
            
               
                  2.
               
               
                  Uređaj je opremljen mjernom sondom postavljenom na kućište u obliku puške, pisačem za podatkovne tablice i mjerno-ispitnim blokom te s oštricom širokom 8–9 mm i LED svjetlom sa susjednim prijemnikom svjetla (fotodetektorom).
               
            
               
                  3.
               
               
                  Udjel krtog mesa trupa izračunava se u skladu sa sljedećom formulom:
                  ŷ = 64,4502 – 0,4364 × F + 0,0381 × M pri čemu je:
                  
                     ŷ= procijenjeni postotak krtog mesa u trupu,
                  
                     F= debljina leđnog sala (uključujući kožu), mjerena iza zadnjeg rebra na 7 cm od središnje linije trupa (u milimetrima),
                  
                     M= debljina mišića mjerena iza zadnjeg rebra na 7 cm od središnje linije trupa (u milimetrima).
                  Ova je formula valjana za trupove težine od 60 do 110 kilograma.
               
            
         Dio IV.
      
      OPTIGRADE – MCP
      
               
                  1.
               
               
                  Pravila predviđena u ovom dijelu primjenjuju se kada se ocjenjivanje trupova svinja vrši uređajem naziva „OptiGrade – MCP”.
               
            
               
                  2.
               
               
                  Uređaj je opremljen optičkom sondom promjera 6 mm, jednom infracrvenom fotodiodom i fototranzistorom. Rezultati mjerenja pretvaraju se pomoću računala u procijenjeni udjel krtog mesa.
               
            
               
                  3.
               
               
                  Udjel krtog mesa trupa izračunava se u skladu sa sljedećom formulom:
                  ŷ = 66,7787 – 0,4464 × F + 0,0018 × M
                  pri čemu je:
                  
                     ŷ= procijenjeni postotak krtog mesa u trupu,
                  
                     F= debljina leđnog sala (uključujući kožu), mjerena između zadnjeg i predzadnjeg rebra na 7 cm od središnje linije trupa (u milimetrima),
                  
                     M= debljina mišića mjerena između zadnjeg i predzadnjeg rebra na 7 cm od središnje linije trupa (u milimetrima).
                  Ova je formula valjana za trupove težine od 60 do 110 kilograma.